Mensehandel: Baie nader aan jou huis as wat jy besef - Jou Gesin | Solidariteit WêreldJou Gesin | Solidariteit Wêreld
Tuis › Artikels › Mensehandel: Baie nader aan jou huis as wat jy besef
Mensehandel: Baie nader aan jou huis as wat jy besef
Maandag | 18 Junie | 2018
Mensehandel en mensmisbruik is so oud soos die mensdom self en kom ook in die Bybel voor (dink aan Josef). In ons tyd word toenemend oor hedendaagse mensehandel in die media berig, maar let op: lesers kan maklik “gewoond” raak aan die meer algemeen bekende persepsie daarvan (ontvoering en/of diefstal van mense vir uitbuiting) en reken dan maklik dat so iets buite hulle verwysingsraamwerk val en hulle daarom nie raak nie. Algehele diepvlak-inligting van die totale mensehandelapparaat is ongelukkig nie aan die meeste bewusmakers bekend nie. ʼn Groot bydraende faktor is waarskynlik die lae persentasie (1-2%) van plaaslike suksesvolle slagofferherwinning en wêreldwye waterdigte geheimhouding.
Persoonlike terugvoer oor en binnekennis van hierdie donker praktyk is daarom redelik onvolledig; dit laat potensiële slagoffers dus steeds grootliks onkundig en gevolglik weerloos betreffende die minder bekende en sigbare teikenmetodes en -praktyke.
Uiteraard is eerstehandse terugvoer oor álle moontlike mensehandel-komponente skraps en skaars. Slagoffers oorleef of ontsnap nie maklik om hul storie te kan vertel nie. Dit hou diegene wat die praktyk bedryf en in stand hou in ʼn magsposisie aangesien hulle die voordeel het van ʼn verrassingskomponent en grootskaalse slagoffer- of teikenonkunde. Dit sluit in alle mense na aan potensiële slagoffers en hul familie. Mense weet gewoon te min en glo dat mensehandel iets is wat net daar ver of in agterstrate gebeur. Dit is hoegenaamd nie die geval nie en skep ʼn valse sin van veiligheid en sekuriteit ten opsigte van mensehandelbedrywighede.
Daar is ʼn algemene wanindruk dat mensehandel slegs oor die ontvoering van mense vir die een of ander vorm van misbruik gaan. Laasgenoemde gebeur natuurlik maar, soos in die dwelm- of enige ander smokkelbedryf, bestaan daar ʼn magdom minder bekende en sigbare webbe binne die ratwerk van die groter opset, naamlik die finansiële voordeel en magsverkryging wat uit menseroof en -uitbuiting voortvloei. Dit is per slot van sake ʼn buitengewoon lonende (misdadige) “besigheid”.
Daarom moet die handel-komponent in die woord mensehandel eerstens goed begryp word. Watter kommoditeitsprys of handelswaarde word aan ʼn eenheid (mens!) gekoppel? Dit is, onder meer, hierin waar die grootste motiveerder, of dryfveer, agter dié handelspraktyk lê! Astronomiese bedrae geld is meestal ter sprake ─ dikwels sessyferbedrae per eenheid. Die bedryf is daarom buitengewoon winsgewend. Soos renosterhoring-, perlemoen- of dwelmsmokkelary deur massiewe geldelike voordeel in stand gehou word, het mensehandel presies dieselfde dryfveer.
Slagoffers word hiernaas ook as betaalmiddel vir gunsies, toegang, gebiedsvoordeel en beskerming gebruik; mense word dus letterlik ook as valuta (currency) of ruilmiddel aangewend. En daardie geld fasiliteer donker mag en donker beheer. Die drywers daaragter, of netwerkbase, sal nie maklik hulle duiwelsgoud opgee nie.
Tweedens skep mensehandel ʼn buitengewoon belangrike infrastruktuur of wisselmiddel vir ander misdadige netwerke. Die een hou die ander in stand, kruisfasiliteer mekaar en baie van hierdie verskillende soorte onderwêreldsmokkelnetwerke word deur die dieselfde misdaadkartelle bestuur en gerig. Die donkerweb van die internet speel uiteraard ʼn prominente rol hierin. Kriptobetaling is ideaal hiervoor, onder meer. Hierdie “operateurs” het grenslose mag en weersinwekkende bedrae geld.
ʼn Klein bietjie bewusmaking van ʼn publiek wat verkies om anderkant toe te kyk, gaan beslis nie hierdie misdaadwerklikheid stop of uitwis nie. Ongelukkig nié. Daarom moet ʼn mens des te meer jouself en jou kinders sonder omhaal vergewis van waar die risiko van blootstelling aan hierdie gevaar kan skuil. ʼn Mens kan regtig nie meer suutjies en beskroomd met jou kinders hieroor praat nie. Daarvoor het die situasie te krities geword. Soos met geslagsvoorligting durf ouers nie meer “tot later” daarmee te wag nie: ʼn oop, bemagtigende gesprek kan jou kind, familie of jou eie lewe red.
ʼn Minder bekende of sigbare kant van hierdie bedryf is die stelselmatige gereedmaking[gearing up], voorbereiding en opleiding van rekrute of helpers (runners en handlers) om die hele takelwerk van mensehandel te fasiliteer. Ongelukkig is nie almal wat betrek word (aanvanklik) altyd bewus daarvan dat hulle stadig maar seker in die web ingetrek word nie. Eers word daar afpersmateriaal (dirt) oor ʼn nuwe teiken bekom of gefabriseer. Dit kan aanvanklik subtiel wees, maar kan enigiets insluit wat skande of straf oor die persoon sal meebring indien dit bekend word. Dit is gewoonlik kwessies of voorvalle waarteen ʼn jong, lewensonervare kind of persoon min verweer sal hê. Wanneer daar eers ʼn houvas op iemand is, word afpersing en uitbuiting makliker.
Wees en skrik wakker: Hierdie gereedmaakproses as potensiële skakel in die mensehandelketting kan so naby geskied as (onder meer) in die skool, jou straat, winkelsentrum, jeugsentrum, biblioteek, speelgroepe, dagsorgplekke, klubs, buitemuurse bedrywighede, vriende- of familiekring, selfs die kerk of Sondagskool, m.a.w. alles wat die sogenaamde “establishment” uitmaak. Dan praat ons nie eens van sosiale media nie.
Soos genoem, bestaan die voordeel van ongekontamineerde, nugter, vrywillige terugvoer deur vorige slagoffers bykans nié, veral nie deur mense wat vir lang tydperke vasgevang was nie en daarom ʼn wyer perspektief kan bied oor alle of meer fasette en die onderlinge ineenskakeling nie. Dis ook moeilik om gewillige betroubare, geloofwaardige bronne te bekom wat, ongekorrupteer deur geld of enige gewin (of sonder vrees vir hulle veiligheid), inligting sal of wil aanbied, ter wille van bewusmaking en die waarskuwing van ander.
Lees die onderstaande Afrikaanse skakels oor mensehandel in Suid-Afrika as goeie algemene agtergrond, maar bestee daarna asseblief die tyd en luister sonder vooroordeel na die twee uur lange onderhoud (einde 2017) deur H Goodman* met ʼn gerehabiliteerde Amerikaanse slagoffer: reeds ʼn oupa! En ja, hy is manlik! Die gewese slagoffer het willens intensiewe terapie en berading deurloop, sy lewe omgekeer en uiteindelik sélf ’n wetstoepasser geword. Deur sy bydrae probeer hy ʼn mate van deursigtigheid gee en hoop dat dit ʼn paar lewens kan red. Meer nog, hy probeer ouers, versorgers, maatskaplike werkers en wetstoepassers se oë oopdwing.
Goodman (onderhoudvoerder) is ʼn geloofwaardige onafhanklike Amerikaanse navorsingsjoernalis met ʼn deursigtige, naspeurbare en onkreukbare verslaggewingsgeskiedenis, en is nié vatbaar vir sensasie nie. Hy baseer sy verslaggewing en waarnemings op kontroleerbare feite. Inderwaarheid lei sy vreeslose navorsing en verslaggewing soms tot ongewildheid en ongemak; mens kan slegs wonder waarom. Daar bestaan tans min vergelykbare Suid-Afrikaanse ekwivalente terugvoer soos in hierdie onderhoud; hierdie soort terugvoer kan ook lewensgevaarlik wees. Plaaslike mense sal daarom huiwer om so iets te doen indien hulle identiteit én foto ook aangebied word soos hier. Die feit dat dit Amerikaans is, maak dit nié irrelevant vir Suid-Afrika nie; mensehandel is ʼn universele gegewe. Weerstaan asseblief ʼn kop-in-die-sand-benadering en vergewis jouself.
Nota: Insig in die mensehandelpraktyk verg veel meer as ʼn beperkte gesprek soos hier: ʼn kort, onvolledige artikel kan daarom groter skade aanrig. Daarom word die volle onderhoud aanbeveel. Die opvolgartikel Mensehandel 2 lys opsommenderwys punte uit die onderhoud waaroor ouers en versorgers hulle kinders kan waarsku en weerbaar kan maak.
Bronne (lees elkeen om artikel optimaal te vertolk)
Die onderwerp se buitengewone wye omvang kan nie volledig of bevredigend in ʼn kort bespreking belig én gesubstansieer word met die relevante, geloofwaardige bronne nie; dit verg ruimte en omvang. Ter wille van vollediger begrip vir en insig in ʼn aantal van die gevolgtrekkings en perspektiewe in die artikel, behoort die waarlik belangstellende leser daarom ten minste die onderstaande bronne ook te lees. In beginsel verskil die mensehandelgegewe nie wesenlik van geografiese gebied tot geografiese gebied nie. Indieptelees vanen -luister na die onderstaande bronne bevestig hierdie feit.]